**ΔΕΛΤΙΟ ΤΥΠΟΥ**

**Ελλάδα – Αυστρία**

**Γέφυρα Καινοτομίας & Επενδύσεων στην Τεχνολογία**

**Αθήνα, 21 Μαρτίου 2024 |** Η Ελλάδα εδραιώνει τη θέση της ως επενδυτικός προορισμός υψηλής τεχνολογίας, όπως αναδείχθηκε στο «**Greece-Austria Business Forum: A Hidden Gem of Creativity, Innovation ant Tech in SEE»** που διεξήχθη στις 11 Μαρτίου στη Βιέννη. Η εκδήλωση με πρωτοβουλία του Αυστριακού Οικονομικού επιμελητηρίου **WKO** και του φορέα προώθησης εμπορίου **Advantage Austria**, συγκέντρωσε περισσότερους από **50 Αυστριακούς επιχειρηματίες και επενδυτές**, φέρνοντας στο προσκήνιο τις σημαντικές εξελίξεις που καθιστούν την Ελλάδα σημείο αναφοράς στην καινοτομία και τις επενδύσεις.

Στο πλαίσιο των εργασιών του φόρουμ, o Διευθυντής Προσέλκυσης Επενδύσεων της Enterprise Greece στους τομείς της Βιομηχανίας, της Τεχνολογίας και της Καινοτομίας, κ. **Ηλίας Ηλιάδης**, ανέδειξε τις σημαντικές επενδυτικές προοπτικές της ελληνικής αγοράς. Εστίασε στη δυναμική ανάπτυξη του τεχνολογικού οικοσυστήματος, την ταχεία εξέλιξη των start-ups και τα ελκυστικά και ισχυρά επενδυτικά κίνητρα, που ενισχύουν τη θέση της Ελλάδας ως ανερχόμενου κόμβου για διεθνείς επενδύσεις, ιδίως στην καινοτομία και την έρευνα και ανάπτυξη.

Επίσης, ο κ. Ηλιάδης αναφέρθηκε ενδελεχώς στη σημαντική και επιτυχημένη προσπάθεια που καταβάλλεται τα τελευταία χρόνια στη χώρα για τον εκσυγχρονισμό και την επαναπροσδιορισμό του παραγωγικού μοντέλου, εστιάζοντας στις σύγχρονές τεχνολογίες, την έρευνα και ανάπτυξη και την καινοτομία ως τα πεδία εκείνα που μπορούν να καταστήσουν την Ελλάδα ηγέτιδα επενδυτική δύναμη στην ευρύτερη γεωγραφική περιοχή της Νοτιοανατολικής Ευρώπης. Μια απολύτως εφικτή επιδίωξη, δεδομένων των πολλών και σημαντικών επενδύσεων που έχουν πραγματοποιηθεί στη χώρα τα τελευταία χρόνια, τόσο από μεγάλους τεχνολογικούς κολοσσούς, όσο και από μικρού και μεσαίου μεγέθους επιχειρήσεις του εξωτερικού στα πεδία ανάπτυξης λογισμικού, κέντρων δεδομένων, κυβερνοασφάλειας, επιστημών υγείας, κ.α.

Σημαντικές εισηγήσεις έγιναν και από σειρά άλλων ομιλητών σχετικά με τη δυναμική των ελληνοαυστριακών εμπορικών σχέσεων, καθώς και για το ευνοϊκό φορολογικό και νομικό περιβάλλον που προάγει τις επενδύσεις στην Ελλάδα. Παράλληλα, αναδείχθηκε η προοπτική της γεωπληροφορικής, ενώ στο πάνελ των start-ups και της καινοτομίας παρουσιάστηκαν συγκεκριμένα παραδείγματα επιτυχημένων τεχνολογικών εγχειρημάτων στη χώρα.

Με αφορμή τη διεξαγωγή του επιχειρηματικού φόρουμ Ελλάδας-Αυστρίας, ο **Δρ. Μαρίνος Γιαννόπουλος, Διευθύνων Σύμβουλος της Enterprise Greece**, σχολίασε:
"Η Ελλάδα και η Αυστρία μοιράζονται κοινή δέσμευση για την καινοτομία και την επιχειρηματική ανάπτυξη. Οι επενδυτικές ευκαιρίες που αναδείχθηκαν στο Forum επιβεβαιώνουν ότι η συνεργασία μας μπορεί να αποτελέσει οδηγό για τη νέα εποχή τεχνολογικών επενδύσεων στη Νοτιοανατολική Ευρώπη. Το φόρουμ ανέδειξε ταυτόχρονα τα πεδία εκείνα που μπορούν να συμβάλλουν καθοριστικά στην περαιτέρω ανάπτυξη των διμερών επενδυτικών σχέσεων και στην αύξηση των ροών άμεσων ξένων επενδύσεων μεταξύ δύο παραδοσιακών εταίρων."

**Enterprise Greece**

Η Εταιρεία Enterprise Greece (Ελληνική Εταιρεία Επενδύσεων και Εξωτερικού Εμπορίου Α.Ε.) είναι ο αρμόδιος εθνικός φορέας, υπό την εποπτεία του Υπουργείου Εξωτερικών, για την προσέλκυση επενδύσεων στην Ελλάδα και την προώθηση των εξαγωγών, με στόχο να προβάλλει τη χώρα ως ελκυστικό επενδυτικό προορισμό και να προωθεί τα ανταγωνιστικά εξαγωγικά προϊόντα και υπηρεσίες της Ελλάδας.

**Περισσότερες Πληροφορίες για συντάκτες:**

ENTERPRISEGREECE | Γραφείο Τύπου– 210 3355705, Χρήστος Ρουμελιώτης c.roumeliotis@eg.gov.gr